5. sz. napirend

Előterjesztve:

Költségvetési Bizottsághoz,

Pénzügyi és Vagyonnyilatkozatokat Ellenőrző Bizottsághoz,

Közoktatási, Közművelődési, Sport, Egészségügyi, Szociális és Lakásügyi Bizottsághoz

**E L Ő T E R J E S Z T É S**

# a Képviselő-testület 2022. január 27-ei rendes ülésére

**Tárgy** Pályázat benyújtása „Önkormányzati fejlesztések 2022” című felhívás keretében a Szemlőhegy Utcai óvoda energetikai korszerűsítésére

**Készítette:** …………………… Vargáné Luketics Gabriella igazgató s.k.

Keszei Zsolt igazgató s.k.

**Egyeztetve**: …………………… Kovács Márton alpolgármester s.k.

…………………… dr. Varga Előd Bendegúz alpolgármester

……………………. Annus Béláné igazgató

**Látta:** …………………… dr. Szalai Tibor jegyző

…………………… dr. Silye Tamás jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

A helyi önkormányzatokért felelős miniszter az államháztartásért felelős miniszter egyetértésével pályázatot hirdetett a Magyarország 2022. évi központi költségvetéséről szóló 2021. évi XC. törvény (Kvtv.) 3. melléklet

3.3. Kötelező önkormányzati feladatot ellátó intézmények fejlesztése, felújítása,

3.4. Óvodai, iskolai és utánpótlás sport infrastruktúra-fejlesztés, felújítás, illetve

3.5. Belterületi utak, járdák, hidak felújítása

jogcímek vonatkozásában önkormányzati feladatellátást szolgáló fejlesztések támogatására.

A pályázat célja a települési önkormányzatok által fenntartott bölcsődébe és óvodába járó gyermekek minél magasabb színvonalon történő ellátása, az egészségügyi alapellátás biztosítása, feltételeinek javítása érdekében megvalósuló fejlesztések támogatása, valamint az igazgatási tevékenység biztosítása érdekében történő fejlesztésének, felújításának támogatása.

A pályázat benyújtási határideje: 2022. február 4.

Budapest Főváros II. Kerületi Önkormányzat a Kvtv. 3.3. jogcím „Kötelező önkormányzati feladatot ellátó intézmények fejlesztése, felújítása” alapján kíván pályázatot benyújtani a Szemlőhegy utcai óvoda – mint 70%-os kapacitás kihasználtságot meghaladó óvodai nevelést végző intézmény – régi épületének infrastrukturális fejlesztésére, felújítására, energetikai korszerűsítésére.

Intézményfejlesztés esetében az az önkormányzat nyújthat be pályázatot, amelyik által fenntartott intézmény 100 %-os önkormányzati tulajdonban van. A pályázaton igényelhető vissza nem térítendő költségvetési támogatás maximális összege 40 millió Ft. A támogatás maximális mértéke függ a Pályázó egy lakosra jutó adóerő-képességétől, amely a Kvtv. 2. melléklet I.1.1.1.6 jogcím szerinti iparűzési adóerő-képességet jelenti, miszerint „az iparűzési adóerő-képességet meghatározó adóalap a fővárosi és a kerületi önkormányzatok között a fővárosi önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény 2021. január 1-jén hatályos 3. §-a, illetve annak melléklete szerint kerül megosztásra. Budapest Főváros lakosságszámaként az egy lakosra jutó adóerő-képesség számításakor a fővárosi kerületek együttes lakosságszámát kell figyelembe venni”.

A helyi önkormányzatokért felelős miniszter az általa üzemeltetett elektronikus rendszeren keresztül 2022. január 6-áig az önkormányzatok számára elérhetővé teszi az e melléklet szerinti jogcímeken az önkormányzatokat megillető összegeket. E szerint a II. kerület iparűzési adóerő-képessége: 55 790 Ft/fő.

A pályázati felhívás szerint a támogatás maximális mértéke az iparűzési adóerő-képesség alapján a fejlesztés költségének 50 %-a.

A tárgyi pályázaton a Szemlőhegy Utcai Óvoda (1023 Budapest, Szemlőhegy u. 27/b) villaépületének nyílászáró cseréjével vennénk részt.

A Szemlőhegy utca 27/b alatti villaépületben sok éven keresztül a BKV óvodája működött, miután az megszűnt, a II. Kerületi Önkormányzat bérelte az épületet. A BKV. Zrt.-vel 2007. december 21-én kötött szerződés alapján az ingatlan az önkormányzat tulajdonába került. A városrész egy önkormányzati tulajdonú telek és 340 millió forint fejében tudta biztosítani, hogy ne szűnjön meg az óvoda. Ez a kerület számára nagyon fontos volt, hiszen a városrész férőhelyhiánnyal küzdött, illetve az intézmény a kisgyermekes családok körében igen népszerű. A későbbiekben a telek alsó, Kavics utcai részén új épületszárnnyal bővülhetett az óvoda, az új részben négy kiscsoport kapott helyet.

Az épület nyílászáróinak cseréje, állapotuk alapján már korábban szükségessé vált, amelyet alátámaszt a 2020 októberében elkészült műszaki leírás, tervezés, konszignáció és árazott költségvetés, de erre forrás hiányában nem kerülhetett sor. (A tételes árazott költségvetés az előterjesztés melléklete.)

Ennek alapján, megállapítható, hogy a Szemlőhegy Utcai Óvoda villaépületének nyílászáró cseréjének várható költsége: 64 792 E Ft.

(2020. évi kts. 56 341 132 Ft + 15 %-os infláció: 8 451 170 Ft )

A pályázat megvalósításához előreláthatólag 32 397 E Ft önrész szükséges, amelyet javaslunk az Önkormányzat 2022. évi költségvetésében már a pályázat benyújtását megelőzően biztosítani.

A fentiek alapján kérjük a tisztelt Képviselő-testületet az előterjesztés megtárgyalására és a határozati javaslatok elfogadására.

**H a t á r o z a t i j a v a s l a t o k**

1. A Képviselő-testület úgy dönt, hogy a Budapest Főváros II. Kerületi Önkormányzat a 2022. évben az „Önkormányzati feladatellátást szolgáló fejlesztések támogatására” meghirdetett pályázaton a tulajdonát képező Budapest II. ker. Szemlőhegy Utcai Óvoda (Budapest, II. kerület belterület 15014/1 hrsz-ú, 1023 Budapest, Szemlőhegy u. 27/b) nyílászáró cseréjével (energetikai korszerűsítésével) részt vesz.

**Felelős:** polgármester

**Határidő:** 2022. február 4.

*A határozati javaslat elfogadása egyszerű többségű szavazati arányt igényel.*

1. A Képviselő-testület kötelezettséget vállal, hogy a Budapest Főváros II. Kerületi Önkormányzat tulajdonát képező Budapest II. ker. Szemlőhegy Utcai Óvoda (Budapest, II. kerület belterület 15014/1 hrsz-ú, 1023 Budapest, Szemlőhegy u. 27/b) nyílászáró cseréjére benyújtandó pályázat önrészére 32 397 E Ft-ot biztosít a tartalékok között az Önkormányzat 2022. évi költségvetésében.

**Felelős:** polgármester

**Határidő:** 2022. évi költségvetési rendelet elfogadása

*A határozati javaslat elfogadása minősített többségű szavazati arányt igényel.*

B u d a p e s t, 2022. január 26.

**Őrsi Gergely**

polgármester